ალან ლოიდ ჰოჯკინი

ალან ლოიდ ჰოჯკინი (, დ. 5 თებერვალი, 1914, ბანბერი, ინგლისი — გ. 20 დეკემბერი, 1998, კემბრიჯი) — ინგლისელი ფიზიოლოგი და ბიოფიზიკოსი, ნობელის პრემიის ლაურეატი ფიზიოლოგიასა და მედიცინაში (1963, (ენდრიუ ჰაქსლისა და ჯონ ეკლსთან ერთად). ლონდონის სამეფო საზოგადოების წევრი (1948, 1970-1975 პრეზიდენტი), სსრკ მეცნიერებათა აკადემიის უცხ. წევრი (1976).

ბიოგრაფია
1936 წელს დაამთავრა კემბრიჯის უნივერსიტეტი, ხოლო 1952 წლიდან გახდა ამავე უნივერსიტეტის პროფესორი. 1971 წლიდან ლესტერის უნივერსიტეტის კანცლერი. 1959–1965 წლებში დიდი ბრიტანეთის ეროვნული საბჭოს წევრი, სამედიცინო კვლევის დარგში. 1966–1976 წლებში დიდი ბრიტანეთის ზღვის ბიოლოგიური ასოციაციის პრეზიდენტი. მისი ძირითადი შრომები ეხება ნერვული უჯრედების ფიზიოლოგიის, აღგზნებისა და შეკავების მექანიზმებს. თეორიულად და ექსპერიმენტულად დაამტკიცა, რომ ბიოპოტენციალების წარმოშობა დაკავშირებულია უჯრედული მემბრანის მიერ იონთა შერჩევით გამტარობასთან. წამოაყენა ნერვული იმპულსების გენერაციაში იონური გრადიენტების როლის ძირითადი თეორეიები. დაამუშავა და გამოიყენა მემბრანაზე პოტენციალის ფიქსაციის ორიგინალური მეთოდი.

ლიტერატურა

სქოლიო

კატეგორია:ინგლისელი ფიზიოლოგები
კატეგორია:ნობელის პრემიის ლაურეატები ანბანის მიხედვით